Paul von Hindenburg

Si Paul von Hindenburg (Oktubre 2, 1847-Agosto 2,1934) usa ka sundalong Aleman ug politiko. Siya nahimong lider sa militar sa Alemanya niadtong Gubat Kalibutanon I ug nahimong presidente sa Alemanya niadtong 1925 hangtod sa iyang kamatayon niadtong 1934. Siya ang nagtudlo kang Adolf Hitler isip chancellor niadtong 1933, ug nahimong pamuno-nasod sa Alemanya si Hitler human niadto.

Natawo si Hindenburg niadtong Oktubre 2, 1847 sa Posen, Sidlakang Prusya (karon Poznan, Poland). Siya miserbisyo isip ubos nga opisyal sa kasundaluhan sa Prusya. Nahimo siyang heneral niadtong 1896, ug miretiro niadtong 1911. Sa pagsugod sa Gubat Kalibutanon I, migawas siya sa iyang pagkaretiro aron momando sa ikawalong kasundaluhan sa Alemanya. Si Henral Erich Ludendorff maoy iyang chief of staff. Sa tinglaya niadtong 1914, dagha'g nadaog nga mga sangka sila Hindenburg ug Ludendorff batok sa mga sundalong Ruso didto sa sidlakang Prusya. Gihimong field marshal si Hindenburg ug gihatag ug pagmando sa silangang front. Niadtong 1916 gihimo siyang supremong tigmadosa tanang pwersang Aleman, busa nahimo siyang usa sa mga gamhanang tawo sa Alemanya. Si Ludendorff, kinsa gitan-aw sa kadaghanang mga historyador nga mas maayong stratehista, nagpabilin isip tuong-kamot ni Hindenburg.

Sa sayong 1917, gimando sa duha ang pagtukod sa Linyang Siegfried didto sa amihanang-sidlakang Pransya, aron mamub-an ang kasadpang front. Gihuptan sa mga Aleman kining linyaha gikan niadtong Marso 1917 hangtod kini masulod sa mga Alyado sa hinapos nga bahin na sa gubat. Ang mga ALyado nagtawag niini nga Linyang Hindenburg.

Gipiling presidente sa Alemanya si Hindenburg niadtong 1925, ug gipili pag-usab niadtong 1932. Ang Dakong Depresyon niadtong 1929 nakahimog lapad nga kawalay trabaho sa tibuok Alemanya. Kadaghanan sa mga tawo ang nawad-ag pagsalig sa gobyerno, busa mi-apil sila sa pipila ka pundok nga nagsaad og mas maayong kinabuhi ug paagi sa panggobyerno. Usa niini mao ang Partido Nazi nga gidala ni Adolf Hitler. Sa eleksyon niadtong 1932, napakita sa mga NAzi ang ilang gahom, gani kadaghanan sa posisyon sa parlyamentong Aleman ang ilang nakuha. Kadaghanan sa mga tigtambag ni Hindenburg ang gi-impluwensyahan sa mga Nazi. Ang edaran ug gikapoy nga si Hindenburg, human sa daghang pagtambag ug pagpugos, mitudlo kang Hitler isip chancellor niadtong Enero 30, 1933. Human sa iyang kamatayon niadtong Agosto 2, 1934, gipapas ni Hitler ang opisyo sa presidente ug gibalhin ang mga gahom niini ngadto s iyang kaugalingon.

Mga Alemang politiko
Mga natawo sa 1847
Mga namatay sa 1934
Mga natawo sa Oktubre 2
Mga namatay sa Agosto 2